নিকাশি পাইপে সমস্যার জন্য রাস্তার বিভিন্ন জায়গায় মাঝেমধ্যেই নামত ধস। আর তার ফলেই নোংরা নিকাশি জল উঠে আসত উপরে। প্রিন্স আনোয়ার শাহ রোডের বিস্তীর্ণ অংশে কিছুদিন আগে পর্যন্ত এই সমস্যায় ভুগতে হয়েছে পথচারী এবং গাড়িচালকদের। সম্প্রতি সেই সমস্যার সমাধান করেছে কলকাতা পুরসভা। 
পুরসভা সূত্রের খবর, প্রিন্স আনোয়ার শাহ রোডে রাজ্যের জনস্বাস্থ্য কারিগরি দফতরের একটি আবাসনের নিকাশির পাইপ লাইনে সমস্যার দেখা দিয়েছিল। এর ফলে ওই পাইপ দিয়ে নিকাশির জল ঠিকভাবে বেরতে পারত না। সেই কারণেই এলাকার একটি শপিং মলের সামনে প্রায়ই রাস্তায় গর্ত হয়ে নোংরা জল বেরিয়ে আসত। স্থানীয় বাসিন্দাদের একাংশের অভিযোগ পাওয়ার পরেই পুরকর্তৃপক্ষ যোগাযোগ করেন জনস্বাস্থ্য কারিগরি দফতরকে।
জনস্বাস্থ্য কারিগরি দফতরের এক আধিকারিক জানিয়েছেন, পঞ্চাশের দশকের মাঝামাঝি ওই আবাসন তৈরি করা হয়েছিল। তার নিকাশির জল একটি পাম্পের মাধ্যমে ভূগর্ভস্থ পাইপ লাইন দিয়ে টালি নালায় ফেলা হত। কিন্তু ওই পাইপলাইনে ফাটলের ফলে সমস্যা শুরু হয়। 
স্থানীয় বাসিন্দাদের দাবি, এলাকার শপিং মলের সামনের রাস্তায় নোংরা জলের ফলে অসুবিধায় পড়তেন তাঁরা। সেই নিয়ে অভিযোগ দায়ের করার পর রাস্তায় যৌথভাবে সমীক্ষা করেন পুরসভা এবং জনস্বাস্থ্য দফতরের আধিকারিকেরা। ঠিক করা হয় যে, এই রাস্তার ওপর পুরসভার যে ব্রিক স্যুয়ার রয়েছে, তার সঙ্গে জনস্বাস্থ্য কারিগরি দফতরের পাইপ লাইন যোগ করে দেওয়া হবে। 
কিন্তু বেঁকে বসে জনস্বাস্থ্য কারিগরি দফতর। দফতরের আধিকারিকদের বক্তব্য, পরিকাঠামো না-থাকায় এই প্রকল্পের জন্য শুধু অর্থ বরাদ্দটুকুই করতে পারেন তাঁরা। পুরসভা সেই শর্তেই রাজি হয়। এরপরে নিকাশি দফতর ওই কাজটি সম্পন্ন করেছে। সম্প্রতি প্রিন্স আনোয়ার শাহ রোডের রাস্তাও মেরামতি করা হয়েছে।